## Pravilnik o načinu i uvjetima pristupa i zajedničkog korištenja elektroničke komunikacijske infrastrukture i povezane opreme

### NN 154/2008 (29.12.2008.), Pravilnik o načinu i uvjetima pristupa i zajedničkog korištenja elektroničke komunikacijske infrastrukture i povezane opreme

HRVATSKA AGENCIJA ZA POŠTU I ELEKTRONIČKE KOMUNIKACIJE

4203

Temeljem članka 12. stavka 1. točke 1. i članka 30. stavka 12. Zakona o elektroničkim komunikacijama (»Narodne novine« br. 73/08.), Vijeće Hrvatske agencije za poštu i elektroničke komunikacije donosi

PRAVILNIK

O NAČINU I UVJETIMA PRISTUPA I ZAJEDNIČKOG KORIŠTENJA ELEKTRONIČKE KOMUNIKACIJSKE INFRASTRUKTURE I POVEZANE OPREME

I. OPĆE ODREDBE

Sadržaj i svrha

Članak 1.

(1) Pravilnikom o načinu i uvjetima pristupa i zajedničkog korištenja elektroničke komunikacijske infrastrukture i povezane opreme propisuju se način i uvjeti pristupa i zajedničkog korištenja elektroničke komunikacijske infrastrukture i povezane opreme, razina raspoloživosti slobodnog prostora u toj infrastrukturi, mjerila odabira, postupak, uvjeti i rokovi provedbe javnog natječaja, postupak rješavanja žalbi i temeljne sastavnice ugovora o pristupu i zajedničkom korištenju elektroničke komunikacijske infrastrukture i povezane opreme.

(2) Elektronička komunikacijska infrastruktura i održavanje, razvoj i korištenje elektroničke komunikacijske infrastrukture i povezane opreme od interesa su za Republiku Hrvatsku.

(3) U smislu stavka 1. ovoga članka, ovim se pravilnikom propisuju načini i uvjeti pristupa i zajedničkog korištenja za izgrađenu elektroničku komunikacijsku infrastrukturu i povezanu opremu koja uključuje:

• kabelsku kanalizaciju

• antenske stupove

• zgrade i druge pripadajuće građevine i opremu.

(4) Odredbe ovog pravilnika se moraju primjenjivati kao temeljni zahtjevi za elektroničku komunikacijsku mrežu i elektroničku komunikacijsku infrastrukturu i povezanu opremu prigodom planiranja, projektiranja, proizvodnje, građenja, održavanja i upotrebljavanja.

Nadležnost Hrvatske agencije za poštu i elektroničke komunikacije

Članak 2.

(1) Hrvatska agencija za poštu i elektroničke komunikacije (u daljnjem tekstu: Agencija), u ostvarivanju regulatornih načela i ciljeva iz Zakona o elektroničkim komunikacijama (u daljnjem tekstu: Zakon), potiče zajedničko korištenje elektroničke komunikacijske infrastrukture i povezane opreme, osobito u svrhu zaštite ljudskog zdravlja, očuvanja okoliša, zaštite prostora, zaštite i očuvanja kulturnih dobara, te nacionalne sigurnosti.

(2) Agencija promiče tržišno natjecanje u obavljanju djelatnosti elektroničke komunikacijske infrastrukture i povezane opreme, osobito na način da osigurava da korisnici usluga ostvare najveće pogodnosti u pogledu izbora, cijene i kakvoće usluga, te da potiče inovacije i djelotvorno ulaganje u elektroničku komunikacijsku infrastrukturu i povezanu opremu.

Pojmovi i značenja

Članak 3.

U smislu ovog pravilnika, pojedini pojmovi imaju sljedeće značenje:

1. cijev malog promjera: cijev izrađena od polietilena visoke gustoće, vanjskog promjera od 20 do 50 mm, s takvom unutrašnjom stjenkom koja osigurava vrlo mali koeficijent trenja,

2. cijev velikog promjera: cijev izrađena od polivinil klorida, polietilena ili betona vanjskog promjera od 63 do 110 mm,

3. kabelska kanalizacija: dio elektroničke komunikacijske infrastrukture koji se sastoji od mreže podzemnih cijevi od pogodnog materijala, kabelskih zdenaca i kabelskih galerija, koja služi za postavljanje i zaštitu elektroničkih komunikacijskih kabela,

4. kabelski zdenci: podzemne prostorije višestruke namjene, koje se postavljaju na mjestima nastavljanja, križanja i promjene smjerova kabelske kanalizacije, te ispred kabelskih razdjelnika i centrala,

5. mikrocijev: cijev vanjskog promjera od 3 do 16 mm, s takvom unutrašnjom stjenkom koja osigurava vrlo mali koeficijent trenja,

6. trasa kabelske kanalizacije: projektirani ili već izgrađeni pravac i geodetski pozicionirana linija kabelske kanalizacije unutar koridora elektroničke komunikacijske infrastrukture.

II. UVJETI KORIŠTENJA IZGRAĐENE KABELSKE KANALIZACIJE

Slobodni prostor i djelotvorno korištenje slobodnog prostora u izgrađenoj kabelskoj kanalizaciji

Članak 4.

(1) Korištenje izgrađene kabelske kanalizacije na svim razinama elektroničke komunikacijske mreže provodi se uz odabir tehnologija koje omogućavaju maksimalno razumno iskorištavanje slobodnog prostora na ravnopravnoj i zajedničkoj osnovi.

(2) Slobodni prostor u cijevima kabelske kanalizacije podrazumijeva prostor koji nije zauzet kabelom ili prostor koji je zauzet kabelom, a koji nije u funkciji duže od 120 dana (u daljnjem tekstu: nekorišteni kabel), pod uvjetom da navedeni prostor nije predviđen kao neophodni servisni prostor za potrebe održavanja postojećih kapaciteta, te kojeg je moguće iskoristiti za uvlačenje elektroničkih komunikacijskih kabela (svjetlovodnih ili bakrenih kabela), a sve u skladu s ovim pravilnikom.

Ako operator korisnik nije koristio (imao u funkciji) kabel duže od 120 dana, infrastrukturni operator će otkazati ugovor o najmu za predmetnu trasu (kabel), a kabel će dobiti status »nekorišteni kabel«. Operator korisnik nema pravo na naknadu štete.

(3) Neophodni servisni prostor za održavanje postojećih kapaciteta je slobodni prostor koji je dostatan za uvlačenje kabela najvećeg promjera korištenog na razmatranom dijelu kabelske kanalizacije.

(4) Pod pojmom slobodnog prostora u zdencima kabelske kanalizacije podrazumijeva se prostor koji je dostatan za smještaj spojnice na kabelu s nužnom pričuvom (za svjetlovodne kabele do 20 m), a da se pri tome ne ometa pristup do nastavaka na postojećim kabelima.

(5) U slučaju da postoji slobodni prostor u cijevima kabelske kanalizacije, a nastavak na planiranom kabelu nije moguće smjestiti u zdenac, sukladno stavku 4. ovog članka, nastavak na kabelu potrebno je planirati u samostojećem ormaru (kabinetu), koji će se ugraditi neposredno uz zdenac.

(6) U slučaju nemogućnosti postavljanja samostojećeg ormara iz bilo kojeg razloga, dopušta se rekonstrukcija postojećeg ili izgradnja novog kabelskog zdenca.

(7) Dozvoljene su i druge tehnologije koje zadovoljavaju uvjete iz stavka 1. ovog članka i nisu u suprotnosti sa Zakonom.

(8) Infrastrukturni operator mora omogućiti operatoru korisniku, uz naknadu i na temelju sklopljenog ugovora iz članka 9. ovog pravilnika, pristup i zajedničko korištenje svoje izgrađene kabelske kanalizacije, ako su ispunjeni uvjeti pristupa i zajedničkog korištenja propisani ovim pravilnikom.

(9) U slučajevima da infrastrukturni operator odbije sklopiti ugovor ili ne omogući operatoru korisniku pristup i zajedničko korištenje svoje kabelske kanalizacije sukladno Zakonu i ovom pravilniku, Agencija će na zahtjev operatora korisnika utvrditi postoje li odgovarajući uvjeti pristupa i zajedničkog korištenja kabelske kanalizacije propisani ovim pravilnikom i u slučaju postojanja tih uvjeta, donijeti odluku sukladno Zakonu.

(10) U svrhu utvrđivanja odgovarajućih uvjeta iz stavka 9. ovog članka, Agencija može naručivati i izdavati tehnička rješenja, glavne i izvedbene projekte za određene zahvate u kabelskoj kanalizaciji, kojima se može ostvariti pristup i zajedničko korištenje kabelske kanalizacije.

(11) Načela za ostvarivanje slobodnog prostora su:

a) izvlačenje nekorištenih kabela,

b) preusmjeravanje postojećih krajnjih korisnika na najbliže pristupne čvorove, čime se skraćuje lokalna petlja i povećava korpus širokopojasnih usluga koje je moguće pružiti korisnicima,

c) proširenje i dopuna postojećeg kapaciteta izgrađene elektroničke komunikacijske infrastrukture i povezane opreme,

d) sređivanje postojećeg stanja.

(12) Nije dopušteno izravno uvlačenje svjetlovodnog kabela u cijev velikog promjera, već se prethodno mora instalirati zaštitna cijev malog promjera ili mikrocijev. Svaki pojedini kabel se mora nalaziti u svojoj cijevi ili mikrocijevi. Time se postiže maksimalna fleksibilnost u sustavu, glede održavanja i zaštite instaliranih kabela. Izuzetak od ovog pravila mogu biti već uvučeni kabeli bez prethodnog zaključenja ugovora o pristupu i zajedničkom korištenju kabelske kanalizacije, a koji će biti predmet naknadnog sređivanja postojećeg stanja, sukladno članku 11. ovog pravilnika.

(13) Postojeći slobodan prostor u cijevima velikog promjera treba koristiti tako da se isti popunjava sa cijevima malog promjera, istog ili različitih promjera. Dopušteno je korištenje sljedećih cijevi malog promjera: PE20, PE25, PE32 i PE40.

U Tablici 1 dane su moguće kombinacije cijevi malog promjera za popunjavanje slobodnog prostora u cijevima velikog promjera:

Tablica 1

|  |  |  |
| --- | --- | --- |
| Red. br. | Kombinacije cijevi malog promjera | Potreban slobodni prostor |
| 1 | 1xPE40+2xPE32+2xPE25 | Φ > 95 mm |
| 2 | 2xPE40+2xPE32 | Φ > 95 mm |
| 3 | 4xPE32 | Φ > 90 mm |
| 4 | 1xPE40+2xPE32 | Φ > 85 mm |
| 5 | 3xPE32 | Φ > 80 mm |
| 6 | 3xPE40 | Φ > 95 mm |
| 7 | 2xPE40 | Φ > 90 mm |
| 8 | do 14xPE20 | Φ > 95 mm |

(14) U kabelskim kanalizacijama s betonskim blokovima treba koristiti, gdje za to postoje uvjeti, kombinaciju 4xPE32 ili 1xPE40+2xPE32 ili neku drugu kombinaciju s PE20 cijevima. Odgovarajuća kombinacija cijevi, u skladu s Tablicom 1, može biti tvornički proizvedena kao jedna jedinstvena cjelovita struktura ili se može formirati od više pojedinačnih cijevi malog promjera neposredno prije uvlačenja.

(15) U slučaju da je cijev velikog promjera zauzeta samo s jednim kabelom za djelotvorno korištenje raspoloživog slobodnog prostora, u Tablici 2 dane su moguće kombinacije cijevi malog promjera i mikrocijevi:

Tablica 2

|  |  |  |
| --- | --- | --- |
| Red. br. | Promjer postojećeg kabela (mm) | Kombinacija cijevi s kojom se popunjava slobodni prostor |
| 1 | Φ ≤ 40 | PE40+2xPE32 |
| 2 | 40<Φ≤ 50 | PE32+2xPE25 |
| 3 | 40<Φ≤ 50 | PE25+2xPE20 |
| 4 | 50<Φ≤ 60 | PE20 +2xPE16/12 |
| 5 | 50<Φ≤ 60 | MC16/12 +2xMC14/10 |
| 6 | 60<Φ≤ 70 | MC14/10+2xMC12/8 |
| 7 | 70<Φ≤ 80 | MC12/8+2MC7/4 |
| 8 | 70<Φ≤ 80 | 2MC 7/4 |
| 9 | Φ>80 | - |

(16) Ako je cijev velikog promjera zauzeta s dva ili više kabela, a u sustavu kabelske kanalizacije ne postoji prikladniji slobodni prostor za korištenje, tada se slobodni prostor iskorištava uvlačenjem jedne ili najviše dvije cijevi malog promjera ili većeg broja mikrocijevi veličine koja omogućuje maksimalno iskorištavanje slobodnog prostora.

(17) U slobodni prostor koji je obuhvaćen tehničkim rješenjem, potrebno je sve predviđene kombinacije cijevi uvlačiti istovremeno. Sve uvučene cijevi postaju vlasništvo infrastrukturnog operatora. Operator za kojeg je izrađeno tehničko rješenje je u obvezi u cijelosti snositi troškove realizacije tehničkog rješenja (izvlačenje nekorištenog kabela, uvlačenje cijevi do pune popunjenosti slobodnog prostora, popravak ili proširenja kabelske kanalizacije i slično), a međusobni obračun tih troškova i cijene zajedničkog korištenja određene su ugovorom iz članka 9. stavaka 3., 5. i 6. ovog pravilnika, između infrastrukturnog operatora i operatora korisnika.

(18) Radi boljeg i djelotvornijeg korištenja slobodnog prostora u zdencima kabelske kanalizacije i radi lakšeg pristupa do postojećih kabela, cijevi malog promjera potrebno je prekidati u svakom zdencu. Cijevi trebaju biti odrezane na način da se na njima naknadno može napraviti spojnica, ukoliko to bude potrebno. Mikrocijevi nazivne debljine stjenke od 2 mm, moraju biti vođene uz sam rub kabelskog zdenca, bez prekidanja.

(19) Instalirane cijevi moraju se učvrstiti na odgovarajući način, kako bi naknadno uvlačenje kabela bilo što je moguće lakše i jednostavnije. Nastali slobodni međuprostor treba brtviti na odgovarajući način, kako bi se spriječio ulazak mulja i ostalih nečistoća. Krajevi slobodnih cijevi moraju biti zatvoreni odgovarajućim čepovima.

(20) Slobodni prostor u cijevima malog promjera višestruko se koristiti na način da se isti popunjava s jednom ili više mikrocijevi odgovarajućeg promjera. U Tablici 3 dane su moguće instalacije mikrocijevi određenog tipa s kojima se popunjavaju cijevi malog promjera (dopušta se i kombinacija različitih tipova mikrocijevi):

Tablica 3

|  |  |  |  |
| --- | --- | --- | --- |
| Vanjski promjer cijevi (mm) | Maksimalni broj mikrocijevi koje je moguće instalirati | | |
| 12/10 | 10/8 | 7/5,5 |
| 50 | 7 | 8 | 15 |
| 40 | 4 | 5 | 10 |
| 32 | 2 | 3 | 7 |
| 25 | 1 | 1 | 3 |

(21) U cijevima malog promjera, koje su zauzete s jednim svjetlovodnim kabelom, slobodan prostor popunjava se uporabom mikrocijevi, kao što je dano u Tablici 4:

Tablica 4

|  |  |  |  |  |
| --- | --- | --- | --- | --- |
| Vanjski promjer PE cijevi  (mm) | Vanjski promjer postojećeg kabela (mm) | Maksimalni broj mikrocijevi koje je moguće instalirati | | |
| 12/10 | 10/8 | 7/5,5 |
| PE50 | 12,0 | 5 | 6 | - |
| 15,0 | 3 | 4 | - |
| 16,5 | 2 | 4 | - |
| 18,0 | 2 | 4 | - |
| PE40 | 12,0 | 3 | 4 | 7 |
| 15,0 | 2 | 3 | 7 |
| 16,5 | 2 | 2 | 5 |
| 18,0 | 2 | 2 | 5 |
| PE32 | 12,0 | - | - | 3 |
| 15,0 | - | - | 3 |
| 16,5 | - | - | 2 |
| 18,0 | - | - | 2 |

(22) Prostor između svjetlovodnog kabela i cijevi malog promjera ili mikrocijevi, mora biti odgovarajuće brtvljen rastavljivom brtvom za višestruku uporabu. Element za tlačno zatvaranje mora imati prilagodljivu brtvu za tlačno zatvaranje između svih kabela i mikrocijevi.

(23) Ako na djelu trase izgrađene kabelske kanalizacije postoji samo jedna cijev promjera 50 mm, (PE50), te ako se u njoj već nalazi kabel, smatra se da na tom dijelu nema slobodnog prostora, pa je za svako polaganje dodatnog kabela operatora korisnika, nužno proširiti kabelsku kanalizaciju.

Uporaba cijevi malog promjera

Članak 5.

(1) Cijevi malog promjera izrađene su od polietilena visoke gustoće (PEHD) stabiliziranog odgovarajućim antioksidima i dodatkom čađe u količini 2,5±0,5% po masi. Gustoća polimera s dodatnim komponentama mora biti iznad 0,936 g/cm³. Osnovne fizikalne karakteristike cijevi malog promjera na temperaturi od 20°C propisane su u Tablici 5:

Tablica 5

|  |  |
| --- | --- |
| Fizikalne osobine na temperaturi od 20° | PEHD |
| Srednja gustoća | 0,950 gr/cm³ |
| Čvrstoća na kidanje | 3.500 N/cm² |
| Čvrstoća na istezanje | 2.400 N/cm² |
| Izduživanje kod kidanja | 800 % |
| Linearni koeficijent toplinske rastezljivosti | 2x10-4 ° C |
| Dozvoljeno naprezanje | 500 N |

(2) U smislu članka 4. ovog pravilnika, za višestruko korištenje postojećih cijevi velikog promjera kabelske kanalizacije, trebaju se koristiti normizirane cijevi malog promjera od polietilena visoke gustoće, radnog pritiska 600 kPas (6 bara), tipa PE20, PE25, PE32 i PE40, (ako se cijevi PE tipa polažu izravno u zemlju trebaju biti radnog pritiska 10 bara) čiji su osnovni tehnički podaci propisani u Tablici 6:

Tablica 6

|  |  |  |  |  |
| --- | --- | --- | --- | --- |
| Vanjski promjer  D (mm) | Dozvoljeno odstupanje  Δ D (mm) | Debljina stjenke  Δ s (mm) | Dozvoljeno odstupanje  Δ s (mm) | Masa cijevi  (kg/m) |
| 20 | +0,3 | 2,0 | +/-0,4 | 0,11 |
| 25 | +0,3 | 2,0 | +/-0,4 | 0,14 |
| 32 | +0,3 | 2,0 | +/-0,4 | 0,18 |
| 40 | +0,4 | 2,4 | +/-0,5 | 0,28 |

Uporaba mikrocijevi

Članak 6.

(1) U smislu članka 4. ovog pravilnika, tehnologija mikrocijevi i mikrocijevnih sustava (snopova mikrocijevi)uvodi se u svjetlovodnu pristupnu elektroničku komunikacijsku mrežu u cilju djelotvornijeg korištenja cijevi malog promjera i minimiziranja broja spojnih mjesta (nastavaka) na kabelima.

(2) Dimenzije normiziranih mikrocijevi, nazivna vrijednost vanjskog i unutarnjeg promjera, minimalni vanjski i unutarnji promjer, te minimalne debljine stjenke propisani su u Tablici 7:

Tablica 7

|  |  |  |  |  |
| --- | --- | --- | --- | --- |
| Nazivni vanjski/unutarnji promjer (mm) | Vanjski promjer (mm) | Najmanji unutarnji promjer (mm) | Najmanja debljina stjenke (mm) | Masa cijevi (kg/km) |
| 3/2,1 | 3+0,1/-0,05 | 2,0 | 0,45 | 3,5 |
| 5/3,5 | 5+0,1/-0,05 | 3,4 | 0,75 | 10 |
| 7/4 | 7+0,1/-0,05 | 3,9 | 1,5 | 25 |
| 7/5,5 | 7+0,1/-0,05 | 5,4 | 0,75 | 15 |
| 8/6 | 8+0,1/-0,05 | 5,9 | 1,0 | 22 |
| 10/6 | 10+0,1/-0,05 | 5,9 | 2,0 | 48 |
| 10/8 | 10+0,1/-0,05 | 7,9 | 1,0 | 28 |
| 12/8 | 12+0,1/-0,05 | 7,9 | 2,0 | 60 |
| 12/10 | 12+0,1/-0,05 | 9,9 | 1,0 | 35 |
| 14/12 | 14+0,1/-0,05 | 11,9 | 1,0 | 40 |
| 14/10 | 14+0,1/-0,05 | 9,9 | 2,0 | 72 |
| 16/12 | 16+0,1/-0,05 | 11,9 | 2,0 | 84 |

(3) Mikrocijevi iz Tablice 7 su različitih debljina stjenke ovisno o načinu njihovog korištenja. Mikrocijevi deblje stjenke (1,5-2,0 mm) mogu se pojedinačno uvlačiti u cijevi kabelske kanalizacije i polagati direktno u zemlju nakon izlaska iz kabelske kanalizacije. Mikrocijevi tanje stjenke trebaju uvijek biti u cijevi malog promjera ili zaštićene (u zdencima) drugim vidom zaštite (HDPE obloge).

(4) Mikrocijevi se izrađuju od polietilena visoke gustoće, s time da unutarnja klizna površina mora biti tehnološki izvedena tako da osigurava vrlo mali koeficijent trenja kod upuhivanja mikro kabela.

(5) Za višestruko korištenje prostora u slobodnim i zauzetim cijevima malog promjera, treba koristiti mikrocijevi 7/5,5, 10/8 i 12/10, dok mikrocijevi 12/8, 14/10 i 16/12 treba koristiti u kombinaciji sa cijevima PE20 i PE25, za djelotvornije korištenje slobodnog prostora u cijevima velikog promjera.

(6) Više mikrocijevi istog ili različitog promjera može biti grupirano i zaštićeno s vanjskim polietilenskim plaštem. Ovisno o tipu vanjske zaštite, ovu strukturu moguće je uvlačiti u postojeće cijevi velikog promjera, polagati izravno u zemlju, postaviti nadzemno ili primijeniti kod izgradnje elektroničke komunikacijske mreže u zgradama. Osnovne značajke (vanjski promjer i masa po jedinici duljine) za dva karakteristična tipa mikrocijevne strukture, propisane su u Tablici 8:

Tablica 8

|  |  |  |  |  |
| --- | --- | --- | --- | --- |
| Broj cijevi | Mikrocijev 5/3,5 mm | | Mikrocijev 10/8 mm | |
| Vanjski D (mm) | Masa (kg/km) | Vanjski D (mm) | Masa (kg/km) |
| 2 | 13,5x8,5 | 80 | 13,7x23,7 | 180 |
| 4 | 15,7 | 123 | 27,9 | 248 |
| 7 | 18,6 | 168 | 33,8 | 334 |
| 12 | 23,9 | 248 | - | - |
| 19 | 28,6 | 340 | - | - |
| 24 | 33,6 | 450 | - | - |

(7) Strukture mikrocijevi iz Tablice 8 dopušteno je koristiti za popunjavanje slobodnog prostora cijevi velikog promjera, zajedno s predloženim kombinacijama iz Tablica 1 i 2.

Uporaba svjetlovodnih kabela

Članak 7.

(1) U izgradnji pristupne elektroničke komunikacijske mreže u Republici Hrvatskoj, moraju se koristiti jednomodna svjetlovodna vlakna, čije karakteristike moraju biti u skladu s odgovarajućim ITU Preporukama.

(2) Primjena višemodnih svjetlovodnih vlakana u vanjskom dijelu svjetlovodne pristupne mreže nije dopuštena. Višemodna svjetlovodna vlakna mogu se koristiti samo iznimno, kod izrade unutrašnjih instalacija u sustavima strukturnog kabliranja i to najčešće kod poslovnih subjekata i kada se u samom startu predviđa aktivna oprema, preko koje će biti ostvareno sučelje prema vanjskom dijelu svjetlovodne mreže, koja mora biti ostvarena s jednomodnim vlaknima.

(3) Kod odabira tipa i konstrukcije svjetlovodnog kabela, potrebno je koristiti nemetalne konstrukcije kabela malog vanjskog promjera, koje se mogu instalirati na klasični način (uvlačenjem), kao i tehnologijom upuhivanja u cijevi malog promjera, odnosno mikrocijevi.

(4) Prilikom instalacije kabela u cijevi, posebno se mora voditi računa da sila uvlačenja i radijus savijanja kabela ne prekorače maksimalne dozvoljene vrijednosti. Navedene vrijednosti propisane su u tehničkoj specifikaciji proizvođača kabela.

(5) Prostor između instaliranog kabela i cijevi malog promjera mora biti odgovarajuće brtvljen kako bi se isti mogao, po potrebi, naknadno iskoristiti za uvlačenje ili upuhivanje mikrocijevi.

(6) Svjetlovodne kabele potrebno je pravilno oblikovati, označiti i voditi uz stjenku zdenca, te postaviti na konzole, ako iste postoje. Svjetlovodne kabele u kabelskim zdencima nije potrebno posebno mehanički zaštititi. U slučaju korištenja svjetlovodnih mikro kabela, oni moraju biti na odgovarajući način mehanički zaštićeni (nalaziti se u zasebnoj mikrocijevi deblje stjenke ili u mikrocijevi tanje stjenke koja je u strukturi, grupi, mikrocijevi sa zajedničkim vanjskim plaštem). Za spremanje viška mikrokabela na mjestu spajanja, upotrebljavaju se kutije za spremanje, koje se mogu montirati na zid kabelskog zdenca.

(7) Prilikom korištenja cijevi malog promjera za uvlačenje svjetlovodnog kabela odgovarajućeg vanjskog promjera, moraju se koristiti cijevi maksimalnog vanjskog promjera, kako je dano u Tablici 9:

Tablica 9

|  |  |  |
| --- | --- | --- |
| Kapacitet kabela | Vanjski promjer kabela (mm) | Tip cijevi (max. vanjski promjer u mm) |
| do 24 niti | ≤8,0 | MC 16/12\* (16) |
| od 24 do 48 niti | ≤11,5 | PE 20 (20) |
| od 48 do 96 niti | ≤13,5 | PE 25 (25) |
| od 96 do 192 niti | ≤18 | PE 32 (32) |

\* MC=mikrocijev

(8) Prilikom odabira mikrocijevi za uvlačenje mikrokabela odgovarajućeg vanjskog promjera, moraju se koristiti cijevi maksimalnog vanjskog promjera, kako je dano u Tablici 10:

Tablica 10

|  |  |  |
| --- | --- | --- |
| Kapacitet mikrokabela | Vanjski promjer kabela (mm) | Tip cijevi (max. vanjski promjer u mm) |
| do 24 niti | ≤4,0 | MC 7/5,5\* (7) |
| od 36 do 72 niti | ≤6,0 | MC 10/8 (10) |
| 96 niti | ≤7,5 | MC 12/10 (12) |
| 144 niti | ≤9,5 | MC 14/12 (14) |

\* MC=mikrocijev

Označavanje kabela i cijevi

Članak 8.

(1) Svaki kabel mora biti označen u svakom kabelskom zdencu.

(2) Kabel mora imati oznaku koja sadržava podatak o tipu kabela, vlasniku kabela i oznaku (ime) kabela koju mu dodjeljuje vlasnik i pod kojom se vode svi podaci o tom kabelu, u tehničkoj dokumentaciji.

(3) Oznake iz stavka 2. moraju biti trajne i mora biti onemogućeno njihovo slučajno uklanjanje (pričvršćene ili zalijepljene).

(4) Cijevi malog promjera moraju biti označene u svakom zdencu, s obzirom da prilikom njihovog uvlačenja u cijev velikog promjera dolazi do međusobnog ispreplitanja, te raspored na izlazu iz određenog zdenca ne mora biti isti i na ulazu u sljedeći zdenac.

(5) Mikrocijevi se polažu u grupama, svaka mikrocijev u grupi mora biti različite boje kako bi se iste mogle međusobno razlikovati. Nije potrebno dodatno označavati svaku mikrocijev zasebno.

Ugovaranje zajedničkog korištenja izgrađene
kabelske kanalizacije

Članak 9.

(1) Operator korisnik dostavlja infrastrukturnom operatoru zahtjev za ugovaranje zajedničkog korištenja dijela kabelske kanalizacije za koji je zainteresiran.

(2) Infrastrukturni operator je obvezan u roku od 15 dana od zaprimanja zahtjeva operatora korisnika iz stavka 1. ovoga članka, pismeno izvijestiti operatora korisnika o mogućnosti, odnosno nemogućnosti zajedničkog korištenja izgrađene kabelske kanalizacije na predmetnoj trasi.

(3) Ako je infrastrukturni operator prosudio da je cijelom dužinom predmetne trase moguće zajedničko korištenje izgrađene kabelske kanalizacije sukladno zahtjevu operatora korisnika iz stavka 1. ovoga članka, infrastrukturni operator i operator korisnik, u roku od 30 dana od zaprimanja zahtjeva iz stavka 1. ovoga članka, sklapaju ugovor o pristupu i zajedničkom korištenju kabelske kanalizacije. Sastavni dio ovog ugovora je tehničko rješenje u .dwg formatu.

(4) Tehničko rješenje iz stavka 3. ovog članka mora biti u potpunosti sukladno ovom pravilniku i sadržavati:

a) tehnički opis predmetnog rješenja,

b) situaciju kabelske kanalizacije predmetne trase,

c) lokaciju svakog pojedinog zdenca,

d) međusobnu udaljenost između zdenaca te između uvodnog zdenca i objekta,

e) broj i tip cijevi između zdenaca,

f) točno određen način i poziciju uvlačenja kabela operatora korisnika na rasklopima zdenaca duž cijelog dijela trase iz zahtjeva operatora korisnika,

g) popis potrebnog materijala i potrebnih radova po vrsti i količini,

h) popis potrebnog materijala i radova po vrsti i količini za slučajeve kao što je navedeno u članku 4. stavku 17. ovog pravilnika.

(5) Troškove materijala i radova iz članka 4. stavka 17., odnosno članka 9. stavka 4. točke h. ovog pravilnika, snosi operator korisnik, a infrastrukturni operator je dužan, u ugovoru iz stavka 3. ovoga članka, točno odrediti način i rok međusobnog obračuna tih troškova (refundiranja). Rok za refundiranje treba biti što kraći, a refundiranje je moguće na primjer i na račun najma po drugim ugovorima, na drugim dionicama.

(6) Troškovi izrade tehničkog rješenja, materijala, radova, stručnog nadzora i ostalog nužnog za instalaciju kabela operatora korisnika, kako je navedeno u članku 9. stavak 4. točka g., nisu predmet refundiranja iz stavka 5. ovog članka i ostaju na teret operatora korisnika.

(7) Infrastrukturni operator i operator korisnik dogovorno određuju tko će izraditi tehničko rješenje. Ako je dogovoreno da je operator korisnik nositelj izrade tehničkog rješenja, infrastrukturni operator je dužan osigurati pristup izgrađenoj kabelskoj kanalizaciji, te dostaviti operatoru korisniku svu raspoloživu tehničku dokumentaciju.

(8) Operator korisnik dostavlja infrastrukturnom operatoru popunjeni troškovnik materijala i radova iz stavka 4. točke g. i h. ovog članka po načelu »ključ u ruke«, s tržišno uvjetovanim cijenama (jediničnim i ukupnom).

(9) Infrastrukturni operator prihvaća ponuđene cijene ili može ponuditi izvođenje radova iz stavka 4 točke g. i h. ovog članka po svojim cijenama i po načelu »ključ u ruke«.

(10) Tehničko rješenje, prihvaćeno od strane infrastrukturnog operatora i operatora korisnika, izvest će se sukladno ponudi iz stavka 8. ili 9. ovog članka, ovisno o tome koja ponuda sadržava nižu ukupnu cijenu.

(11) Operator korisnik može samostalno izvoditi ili ugovoriti s trećom osobom izvođenje radova iz tehničkog rješenja, uz obvezan stručni nadzor infrastrukturnog operatora ili nezavisne stručne osobe koju je odredio infrastrukturni operator.

(12) Pregled izvršenih radova obavljaju stručni radnici infrastrukturnog operatora i operatora korisnika.

(13) U slučaju da postoje dijelovi trase gdje, prema prosudbi infrastrukturnog operatora, nije moguće zajedničko korištenje izgrađene kabelske kanalizacije bez proširivanja iste ili uopće nije moguće postavljanje kabela, operator korisnik, ako smatra suprotno, može pred Agencijom zahtijevati provođenje postupka radi utvrđivanja postojanja odgovarajućih uvjeta za zajedničko korištenje, sukladno ovom pravilniku.

(14) Ako Agencija utvrdi da je činjenično stanje takvo da omogućuje zajedničku uporabu izgrađene kabelske kanalizacije, Vijeće Agencije će donijeti odluku kojom se infrastrukturnom operatoru nalaže da izradi tehničko rješenje o pristupu i zajedničkom korištenju kabelske kanalizacije ili omogući operatoru korisniku izradu tehničkog rješenja, a sve na trošak infrastrukturnog operatora.

(15) Ako Agencija utvrdi da je pokretanje postupka utvrđivanja činjeničnog stanja iz stavka 13. ovog članka bilo neopravdano, sve troškove postupka snosi operator korisnik koji ga je pokrenuo.

(16) Svako neovlašteno uvlačenje kabela u kabelsku kanalizaciju smatrat će se ugrožavanjem sigurnosti uporabe elektroničke komunikacijske mreže, cjelovitosti mreže i međusobnog djelovanja elektroničkih komunikacijskih usluga, te će biti kažnjivo sukladno Zakonu.

(17) Ako infrastrukturni operator odbije sklopiti ugovor o pristupu i zajedničkom korištenju kabelske kanalizacije ili ne omogući operatoru korisniku pristup i zajedničko korištenje svoje elektroničke komunikacijske infrastrukture i povezane opreme uz uvjete iz Zakona, Agencija će, na zahtjev operatora korisnika, u roku 30 dana od dana podnošenja tog zahtjeva utvrditi postoje li odgovarajući uvjeti i u slučaju postojanja tih uvjeta donijeti odluku koja u cijelosti zamjenjuje ugovor.

(18) Ako infrastrukturni operator ne odgovori na zahtjev operatora korisnika u roku od 30 dana od dana podnošenja zahtjeva, smatra se da je odbio sklopiti ugovor o pristupu i zajedničkom korištenju kabelske kanalizacije.

Sređivanje postojećeg stanja kabela uvučenih bez prethodnog zaključenja ugovora o pristupu i zajedničkom korištenju kabelske kanalizacije

Članak 10.

(1) Agencija potiče zakonito zajedničko korištenje elektroničke komunikacijske infrastrukture i povezane opreme, te sprječavanje ugrožavanja sigurnosti uporabe elektroničke komunikacijske mreže, cjelovitosti mreže i međusobnog djelovanja elektroničkih komunikacijskih usluga. U tu svrhu, ovim člankom propisuje se postupak sređivanja postojećeg stanja kabela uvučenih bez prethodnog sklapanja ugovora o pristupu i zajedničkom korištenju kabelske kanalizacije.

(2) Infrastrukturni operator može pred Agencijom pokrenuti postupak za sređivanjem postojećeg stanja u kabelskoj kanalizaciji.

(3) Infrastrukturni operator obvezan je, uz zahtjev za pokretanjem postupka iz stavka 2. ovog članka, priložiti sljedeću dokumentaciju u .dwg formatu:

a) dokaz da je podnositelj zahtjeva infrastrukturni operator na predmetnoj trasi kabelske kanalizacije (na primjer potvrdu o pravu puta)

b) lokaciju svakog pojedinog zdenca,

c) situaciju kabelske kanalizacije predmetne trase,

d) međusobnu udaljenost između zdenaca te između uvodnog zdenca i objekta,

e) broj i tip cijevi između zdenaca,

f) profile zauzeća cijevi, rasklope zdenaca s prostornim rasporedom cijevi, te ucrtanim kabelima u istima (tip i promjer kabela),

g) oznake kabela.

(4) Točke f. i g. iz stavka 3. ovog članka primjenjuju se na kabele infrastrukturnog operatora i operatora korisnika (ili svake druge pravne i fizičke osobe) koji je s infrastrukturnim operatorom sklopio ugovor o pristupu i zajedničkom korištenju kabelske kanalizacije.

(5) Agencija će temeljem zahtjeva iz stavka 2. ovog članka, zatražiti od operatora korisnika i svake druge pravne ili fizičke osobe koja ima kabel na predmetnoj trasi, da u roku od 15 dana od dana primitka zahtjeva Agencije, prijave Agenciji uvučene kabele na predmetnoj trasi, te dostave dokumentaciju izvedenog stanja, sukladno stavku 3. točkama b., c. i d. ovog članka, i pored toga:

a) rasklope zdenaca, tipove i promjere kabela koji se prijavljuju, s točnim položajem istih

b) oznake svakog pojedinog kabela koji se prijavljuje.

(6) Agencija će u dokumentaciju iz stavka 3. ovog članka ucrtati sve prijavljene kabele iz stavka 5. ovog članka, te upotpuniti tehničku dokumentaciju stvarnog stanja, najkasnije u roku od 120 dana od dana zaprimanja zahtjeva iz stavka 2. ovog članka.

(7) Tehničku dokumentaciju iz stavka 6. ovoga članka, Agencija će dostaviti infrastrukturnom operatoru, operatoru korisniku i svakoj drugoj pravnoj ili fizičkoj osobi na očitovanje, te provesti daljnji postupak sukladno Zakonu i Zakonu o općem upravnom postupku.

(8) Po završetku postupka opisanog u stavcima 1. do 7. ovoga članka, a na temelju rezultata istog, Vijeće Agencije donosi odluku kojom nalaže daljnje obveze infrastrukturnom operatoru, operatoru korisniku i pravnoj ili fizičkoj osobi, u cilju konačnog sređivanja stanja u izgrađenoj kabelskoj kanalizaciji.

(9) Ako i nakon provedenog postupka, sukladno ovom članku, ostanu kabeli za koje nije prepoznat vlasnik i funkcionalnost, infrastrukturni operator predmetne trase ima pravo od Agencija zatražiti pokretanje stručnog nadzora za opetovano prepoznavanje vlasništva i funkcionalnosti. Kabeli za koje se neće moći prepoznati vlasništvo i funkcionalnost, bit će tretirani kao nekorišteni kabeli.

(10) Ako su poznati vlasnik i funkcionalnost kabela, a vlasnik kabela odbije sklopiti ugovor s infrastrukturnim operatorom, Agencija će obavijestiti krajnje korisnike na tom kabelu o nužnosti migracije nekom drugom operatoru, kako bi se nakon njihovog prespajanja kabel mogao izvući iz kabelske kanalizacije.

(11) Troškovi postupka iz ovog članka određivat će se sukladno odredbama Zakona o općem upravnom postupkom.

(12) Operator korisnik kao i svaka pravna ili fizička osoba koja ima uvučen kabel bez prethodno sklopljenog ugovora o pristupu i zajedničkom korištenju kabelske kanalizacije za predmetni kabel ili predmetne kabele, može također pokrenuti postupak sređivanja postojećeg stanja, odnosno podnijeti zahtjev infrastrukturnom operatoru za sklapanje ugovora o pristupu i zajedničkom korištenju kabelske kanalizacije.

III. UVJETI KORIŠTENJA IZGRAĐENIH ANTENSKIH STUPOVA

Članak 11.

(1) Operator korisnik dostavlja infrastrukturnom operatoru zahtjev za pristup i zajedničko korištenje izgrađenog antenskog stupa za postavljanje svojeg antenskog sustava, radijske opreme i telekomunikacijske terminalne opreme.

(2) Zahtjev operatora korisnika iz stavka 1. ovoga članka mora sadržavati sljedeće:

a) visinu na kojoj želi postaviti antenski sustav i smjerove,

b) točan broj i tip antena po pojedinom smjeru,

c) potreban prostor za smještaj opreme,

d) idejno rješenje koje sadrži:

• tehničke detalje o dimenzijama i težini antena, antenskih sustava i ostale opreme koja je predmet zahtjeva za zajedničko korištenje.

• posebne zahtjeve za prijenosnim kapacitetima uz prijedlog rješenja

• posebne zahtjeve za dostupnošću izgrađene kabelske kanalizacije

• posebne zahtjeve glede elektroenergetskih potreba, ako je moguća kolokacija za telekomunikacijsku terminalnu opremu (inače elektroenergetski priključak treba zatražiti od operatora distribucijskog sustava).

e) vremenski plan početka i trajanja zajedničkog korištenja.

(3) Infrastrukturni operator dostavlja operatoru korisniku, u roku od 15 dana od dana zaprimanja zahtjeva iz stavka 1. ovog članka, obavijest o mogućnosti ili nemogućnosti zajedničkog korištenja antenskog stupa.

(4) Ako infrastrukturni operator prihvaća zahtjev operatora korisnika iz stavka 1., dostavit će operatoru korisniku prijedlog ugovora za zajedničko korištenje izgrađenog antenskog stupa i svu raspoloživu projektnu dokumentaciju.

(5) U slučaju iz stavka 4. operator korisnik je obvezan izraditi novu projektnu dokumentaciju, usuglasiti je s infrastrukturnim operatorom, ishoditi potrebne dozvole, a sve u skladu s važećim pozitivnim propisima Republike Hrvatske. Operator korisnik će nabaviti materijal i opremu, te naručiti izvođenje radova od ovlaštenih izvođača, uz obvezan stručni nadzor infrastrukturnog operatora ili neovisne ovlaštene osobe koju je odredio infrastrukturni operator, a sve o trošku operatora korisnika.

(6) Ako infrastrukturni operator ne prihvaća zahtjev operatora korisnika, uz obavijest o neprihvaćanju će dostaviti infrastrukturnom operatoru i pisano obrazloženje o tome.

(7) Ako operator korisnik ne prihvaća obrazloženje infrastrukturnog operatora o odbijanju zajedničkog korištenja izgrađenog antenskog stupa, može pred Agencijom pokrenuti postupak radi utvrđivanja postojanja odgovarajućih uvjeta za zajedničko korištenje, sukladno ovom pravilniku.

(8) Agencija će provesti postupak stručnog nadzora radi utvrđivanja postojanja odgovarajućih uvjeta i u slučaju postojanja tih uvjeta donijeti odluku koja u cijelosti zamjenjuje ugovor.

(9) Troškovi postupka iz stavka 7. i 8. ovog članka, odredit će se sukladno odredbama Zakona o općem upravnom postupkom.

(10) Sva instalirana elektronička komunikacijska oprema mora imati oznaku koja sadržava podatak o tipu opreme i vlasniku. Postavljanje oznaka dužnost je izvoditelja radova.

IV. UVJETI KORIŠTENJA IZGRAĐENIH ZGRADA I DRUGIH PRIPADAJUĆIH GRAĐEVINA I OPREME

Članak 12.

(1) Infrastrukturni operator mora omogućiti operatoru korisniku, uz naknadu i na temelju sklopljenog ugovora, pristup i zajedničko korištenje svojih zgrada, pripadajućih građevina i opreme koje su dio njegove elektroničke komunikacijske infrastrukture i povezane opreme, a sve sukladno Zakonu.

(2) Operator korisnik dostavlja infrastrukturnom operatoru zahtjev za zajedničko korištenje izgrađene zgrade i druge pripadajuće građevine i opreme s detaljnim tehničkim opisom i popisom potreba ostale infrastrukture (električna energija, voda i slično), te vremenski plan početka i trajanja zajedničkog korištenja.

(3) Na postupak povodom zahtjeva iz stavka 2. ovog članka, na odgovarajući način primjenjuju se odredbe članka 11. ovog pravilnika.

V. MJERILA ODABIRA, POSTUPAK, UVJETI I ROKOVI U PROVEDBI JAVNOG NATJEČAJA

Članak 13.

(1) Infrastrukturni operator rješava zahtjeve operatora korisnika za pristup i zajedničko korištenje elektroničke komunikacijske infrastrukture i povezane opreme prema redoslijedu zaprimanja tih zahtjeva, ako raspoloživost slobodnog prostora u njegovoj infrastrukturi ne prelazi razinu utvrđenu člankom 4. ovog pravilnika. Slobodni prostor u kabelskoj kanalizaciji definiran je člankom 4. ovog pravilnika, dok će se slobodni prostor za antenske stupove, zgrade i druge pripadajuće građevine i opremu određivati od strane infrastrukturnog operatora ili ovlaštene osobe koju je odredio infrastrukturni operator, za svaki slučaj zasebno.

(2) U slučaju da je pri zaprimanju zahtjeva iz stavka 1. ovog članka raspoloživost slobodnog prostora manja od razine određene u stavku 1. ovoga članka, infrastrukturni operator mora, u roku od 30 dana od dana zaprimanja tog zahtjeva, raspisati javni natječaj za pristup i zajedničko korištenje elektroničke komunikacijske infrastrukture i povezane opreme, odlukom o raspisivanju javnog natječaja.

(3) U sastavu povjerenstva infrastrukturnog operatora, koje provodi javni natječaj iz stavka 2. ovog članka, mora biti ovlašteni predstavnik Agencije.

(4) Odluka o raspisivanju natječaja iz stavka 2. ovog članka mora sadržavati sljedeće:

a) predmet natječaja

b) napomenu o pravu podnošenja zahtjeva u postupku javnog natječaja (u daljnjem tekstu: ponuda)

c) uvjete dodjele

d) mjerila odabira sukladno ovom pravilniku

e) uvjete koje mora ispunjavati ponuda

f) krajnji rok za podnošenje zahtjeva za dostavu natječajne dokumentacije te dostavu iste, koji ne može biti dulji od 8 dana od dana objavljivanja odluke o raspisivanju natječaja

g) sudionici u postupku natječaja mogu infrastrukturnom operatoru podnijeti pisane zahtjeve za objašnjenjem natječajne dokumentacije, u roku od 8 dana od preuzimanja iste, sukladno točki f. ovog stavka

h) krajnji rok za podnošenje ponude infrastrukturnom operatoru, koji ne može biti dulji od 25 dana od dana objavljivanja odluke o raspisivanju natječaja (u daljnjem tekstu: natječajni rok)

i) napomenu da se neće prihvatiti ponuda koja ne ispunjava sve uvjete utvrđene odlukom o raspisivanju natječaja, ili koja nije izrađena u skladu s preuzetom natječajnom dokumentacijom

j) napomenu da se ponuda podnosi infrastrukturnom operatoru u pisanom obliku u određenom broju primjeraka u zatvorenoj omotnici. Na ponudi (koverti) mora biti označen puni naziv i sjedište podnositelja ponude, te naznaka broja natječaja na koji se ponuda odnosi.

k) napomenu da se podnesena ponuda ne vraća

l) dan, vrijeme i mjesto održavanja javnog otvaranja ponuda podnesenih u natječajnom roku

m) krajnji rok u kojem infrastrukturni operator mora donijeti odluku o odabiru operatora korisnika, koji ne može biti dulji od 60 dana od dana donošenja odluke o raspisivanju javnog natječaja iz ovog članka.

n) iznos naknade za natječajnu dokumentaciju.

(5) Odluku o raspisivanju natječaja iz stavka 4. ovog članka, infrastrukturni operator obvezan je objaviti u Narodnim novinama i na svojim internetskim stranicama, te ju dostaviti Agenciji radi objave na internetskim stranicama Agencije. Infrastrukturni operator može objaviti predmetnu odluku i na drugi prikladan način. Objava odluke o raspisivanju javnog natječaja kao i dostava iste Agenciji mora biti obavljena u roku određenom u stavku 2. ovog članka.

(6) Infrastrukturni operator izrađuje natječajnu dokumentaciju sukladno ovome članku. Natječajna dokumentacija mora biti jasna i razumljiva, te mora biti sastavljena na hrvatskom jeziku. Podaci u natječajnoj dokumentaciji moraju odgovarati podacima u odluci o raspisivanju natječaja iz stavka 4. ovog članka.

(7) Natječajna dokumentacija iz stavka 6. ovog članka mora sadržavati sljedeće:

a) odluku o raspisivanju natječaja,

b) krajnji rok i mjesto podnošenja ponude,

c) podatke o kontaktima osoba infrastrukturnog operatora ovlaštenima za davanje informacija podnositeljima ponuda,

d) dan, vrijeme i mjesto održavanja javnog otvaranja ponuda,

e) krajnji rok i način dostave odluke o odabiru operatora korisnika,

f) upute za izradu i sadržaj ponude,

g) prijedlog ugovora o pristupu i zajedničkom korištenju elektroničke komunikacijske infrastrukture i povezane opreme, koji sadržava temeljne sastavnice propisane ovim pravilnikom,

h) drugu potrebnu dokumentaciju.

(8) Operator korisnik preuzima natječajnu dokumentaciju iz stavka 6. i 7. ovog članka u roku od 5 dana od dana objave odluke iz stavka 4. i 5. ovog članka. Operator korisnik može podići predmetnu dokumentaciju samo uz priloženu potvrdu o uplati naknade za natječajnu dokumentaciju.

(9) Sudionici u postupku natječaja mogu podnijeti pisane zahtjeve za objašnjenjem natječajne dokumentacije infrastrukturnom operatoru u roku od 8 od preuzimanja natječajne dokumentacije. Infrastrukturni operator mora odgovoriti na ove zahtjeve pisanim putem, u roku od najviše 5 dana od dana zaprimanja zahtjeva. Infrastrukturni operator će istodobno dostaviti objašnjenje natječajne dokumentacije svim drugim sudionicima u postupku natječaja, bez navođenja podataka o podnositelju zahtjeva za objašnjenjem.

(10) Infrastrukturni operator može, prema vlastitoj prosudbi ili na temelju pisanog zahtjeva za objašnjenjem iz ovog članka, izmijeniti ili dopuniti natječajnu dokumentaciju u obliku dodatka.

(11) Ako infrastrukturni operator prije isteka natječajnog roka izmijeni ili dopuni uvjete natječaja ili odluku o raspisivanju natječaja, ta se izmjena ili dopuna mora objaviti na isti način kao i izvorna odluka o raspisivanju natječaja.

(12) Izmjena ili dopuna natječajne dokumentacije iz stavka 11. ovog članka, dostavlja se svim sudionicima u postupku natječaja koji su preuzeli natječajnu dokumentaciju bez naknade i to najkasnije 15 dana prije isteka natječajnog roka.

(13) Nakon isteka natječajnog roka, natječajna dokumentacija ne smije se mijenjati niti dopunjavati.

(14) Podnositelj ponude može biti pravna ili fizička osoba koja je ispunila uvjete iz odluke o raspisivanju natječaja iz stavka 4. ovog članka.

(15) Ponuda se podnosi na hrvatskom jeziku i obvezujuća je za podnositelja ponude.

(16) Naziv, sjedište i drugi podaci o podnositeljima ponude tajni su do trenutka javnog otvaranja.

(17) Ponuda mora sadržavati sljedeće:

a) puni naziv i sjedište pravne ili fizičke osobe koja podnosi ponudu,

b) izvadak iz odgovarajućeg registra pravne ili fizičke osobe,

c) izjavu o osnivanju društva, društveni ugovor, statut društva, obrtnicu ili drugi odgovarajući dokument,

d) dokaz o bonitetu i solventnosti podnositelja ponude,

e) preslike odgovarajućih ovlaštenja za obavljanje elektroničkih komunikacijskih usluga

f) idejno rješenje za instalaciju u slobodan prostor elektroničke komunikacijske infrastrukture koja je predmet javnog natječaja,

g) detaljno nabrojene usluge koje namjerava pružati i broj krajnjih korisnika.

h) rok u kojem planira završiti instalaciju ili proširenje elektroničke komunikacijske infrastrukture,

i) cijenu za najam i planirano trajanje najma

j) izvadak iz kaznene evidencije ili odgovarajuću potvrdu sudskih ili upravnih tijela za odgovornu osobu,

k) potvrdu mjerodavne ustanove mirovinskog i zdravstvenog osiguranja te potvrdu mjerodavne porezne uprave, ili druge odgovarajuće dokumente,

l) izjavu o tehničkoj opremljenosti,

m) ostale podatke prema natječajnoj dokumentaciji.

(18) Infrastrukturni operator zaprima i pohranjuje sve ponude podnesene u natječajnom roku. Na omotnici svake ponude naznačuje se dan i vrijeme njezina zaprimanja.

(19) Infrastrukturni operator provodi postupak javnog otvaranja ponuda podnesenih u natječajnom roku, koji se mora održati u vrijeme i na mjestu utvrđenom u odluci iz stavka 4. ovog članka.

(20) Ponuda podnesena nakon isteka natječajnog roka neće se razmatrati i bit će vraćena podnositelju neotvorena.

(21) Infrastrukturni operator vodi zapisnik o postupku javnog otvaranja ponuda.

(22) Ponude podnesene u natječajnom roku, zajedno s cjelokupnom dokumentacijom i podacima, ne vraćaju se podnositeljima istih.

(23) Infrastrukturni operator neće razmatrati ponude podnositelja u sljedećim slučajevima:

a) ako je pokrenut stečajni postupak, osim u slučaju postojanja pravomoćnog rješenja o potvrdi stečajnog plana,

b) ako je u postupku likvidacije ili je prestao poslovati,

c) ako je odgovornoj osobi podnositelja ponude izrečena pravomoćna presuda u kaznenom postupku u proteklih pet godina koja je povezana s djelatnošću,

d) ako nije ispunio obvezu plaćanja svih dospjelih poreznih obveza i doprinosa za mirovinsko i zdravstveno osiguranje,

e) ako je dao netočne podatke ili izjave, ili je prikrio podatke u vezi s dokazima iz natječajne dokumentacije,

f) u slučaju da je ponuda podnesena nakon isteka natječajnog roka.

g) ponude onih podnositelja koji nisu ispunili dospjele obveze plaćanja prema infrastrukturnom operatoru.

(24) Infrastrukturni operator mora u natječajnoj dokumentaciji navesti način i uvjete dokazivanja sposobnosti podnositelja ponude.

(25) Dokazi iz stavka 24. ovog članka prilažu se u izvorniku ili u ovjerenoj preslici, koji se obvezno dostavljaju u najmanje jednom primjerku ponude.

(26) Dokazi o urednom podmirenju dospjelih poreznih obveza i o plaćenim doprinosima za mirovinsko i zdravstveno osiguranje ne smiju biti stariji od 30 dana, a ostali dokazi ne smiju biti stariji od šest mjeseci od dana objave natječaja.

(27) Infrastrukturni operator mora obaviti pregled, usporedbu i ocjenu svih javno otvorenih ponuda i donijeti odluku o odabiru jedne ili više najpovoljnijih ponuda na temelju mjerila odabira iz stavka 28. ovog članka, u roku od 60 dana od dana donošenja odluke iz stavka 4. ovog članka.

(28) Mjerila odabira u postupku prosuđivanja najpovoljnije ponude ili ponuda su:

a) vrsnoća idejnog rješenja za instalaciju u slobodni prostor elektroničke komunikacijske infrastrukture koja je predmet javnog natječaja ili za proširenje iste,

b) vrste usluga koje namjerava pružati i broj krajnjih korisnika,

c) rok u kojem planira završiti instalaciju ili proširenje elektroničke komunikacijske infrastrukture,

d) cijenu za najam i planirano trajanje najma.

(29) Na temelju odluke iz stavka 27. ovoga članka, infrastrukturni operator sklapa ugovor o pristupu i zajedničkom korištenju svoje elektroničke komunikacijske infrastrukture i povezane opreme s odabranim operatorom korisnikom.

(30) Rok za sklapanje ugovora iz stavka 29. ovog članka je osam dana od dana zaprimanja odluke infrastrukturnog operatora iz stavka 27. ovoga članka.

(31) Ponuda iz stavka 15. i 17. ovog članka, sastavni je i neodvojivi dodatak ugovoru iz stavka 29. ovoga članka.

(32) Infrastrukturni operator je obvezan odluku iz stavka 27. ovog članka objaviti u Narodnim novinama i na svojim internetskim stranicama, te dostaviti Agenciji radi objave na internetskim stranicama Agencije. Infrastrukturni operator može objaviti odluku iz stavka 1. ovog članka i na drugi prikladan način.

(33) Infrastrukturni operator je obvezan odluku iz stavka 27. ovog članka dostaviti svim operatorima korisnicima koji su sudjelovati u postupku javnog natječaja.

(34) Na odluku infrastrukturnog operatora iz stavka 27. ovog pravilnika operator korisnik može izjaviti žalbu Agenciji u roku od 8 dana od dana zaprimanja te odluke.

(35) Žalba iz stavka 34. ovoga članka odgađa sklapanje ugovora iz stavka 29. ovoga članka.

(36) Agencija može donijeti odluku o poništenju javnog natječaja ako utvrdi, po službenoj dužnosti ili na temelju žalbe operatora korisnika, da taj javni natječaj nije proveden u skladu s odredbama Zakona, ovog pravilnika ili drugih propisa donesenih na temelju Zakona.

VI. TEMELJNE SASTAVNICE UGOVORA O PRISTUPU I ZAJEDNIČKOM KORIŠTENJU ELEKTRONIČKE KOMUNIKACIJSKE INFRASTRUKTURE I POVEZANE OPREME

Članak 14.

(1) Infrastrukturni operator i operator korisnik, kao ugovorne strane, sklapaju, pod uvjetima i u rokovima određenim ovim pravilnikom, ugovor o pristupu i zajedničkom korištenju elektroničke komunikacijske infrastrukture i povezane opreme.

(2) Predmet ugovora iz stavka 1. ovoga članka je pristup i zajedničko korištenje elektroničke komunikacijske infrastrukture i povezane opreme, sukladno zahtjevu/ponudi operatora korisnika, kako je određeno ovim pravilnikom.

(3) Ugovor iz stavka 1. ovoga članka odnosi se na dio elektroničke komunikacijske infrastrukture i povezane opreme koji je određen zahtjevom/ponudom operatora korisnika.

(4) Tehničko rješenje izrađeno na način određen ovom pravilnikom sastavni je dio ugovora iz stavka 1. ovoga članka.

(5) Zahtjev operatora korisnika iz članka 9., 11. i 12. ovog pravilnika i ponuda operatora korisnika iz članka 14. stavka 27. ovog pravilnika, sastavni je i neodvojivi dio ugovora iz stavka 1. ovoga članka.

(6) Ugovor iz stavka 1. mora sadržavati sljedeće:

a) predmet ugovora

b) odredbe o trajanju ugovora

c) datum primopredaje ugovorenog dijela elektroničke komunikacijske infrastrukture i povezane opreme

d) odredbe o iznosu i načinu plaćanja naknade za pristup i zajedničko korištenje elektroničke komunikacijske infrastrukture i povezane opreme, pri čemu obveza plaćanja navedene naknade počinje od datuma primopredaje iz točke c. ovog stavka

e) odredbe o obvezi infrastrukturnog operatora vezano uz osiguravanje sigurnosti postavljene opreme u prostoru elektroničke komunikacijske infrastrukture i povezane opreme infrastrukturnog operatora

f) odredbe o načinu i postupcima vezano uz održavanje postavljene opreme

g) odredbe o načinu prijave smetnji u radu postavljene opreme i načinu i roku otklanjanja kvarova u radu postavljene opreme

h) odredbe o otkazu i raskidu ugovora

i) odredbe o načinu rješavanja sporova između ugovornih strana.

VII. ZAVRŠNE ODREDBE

Članak 15.

(1) Ovaj pravilnik stupa na snagu u roku 8 dana od dana objave u »Narodnim novinama«.

(2) Danom stupanja na snagu ovog Pravilnika prestaje važiti članak 11. Pravilnika o tehničkim uvjetima gradnje i uporabe telekomunikacijske infrastrukture (»Narodne novine« br. 88/01.).

(3) Danom stupanja na snagu ovog pravilnika prestaju važiti »Uvjeti zajedničke uporabe izgrađene telekomunikacijske kanalizacije« od 15. veljače 2008. g., koje je Agencija objavila na svojim službenim stranicama i oglasnoj ploči sjedišta Agencije.

Klasa: 011-01/08-01/00006

Urbroj: 376-10-08-7

Zagreb, 5. prosinca 2008.

Predsjednik Vijeća Agencije
Gašper Gaćina, dipl. ing. el., v. r.

Pravilnik, NN 154/2008-4203